ΤΕΛΙΚΗ ΠΡΑΞΗ - Κοινή δήλωση για τις τιμές γεωργικών προϊόντων στην Πορτογαλία

(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.

1. Οι τιμές των γεωργικών προϊόντων στην Πορτογαλία που λαμβάνονται υπόψη ως τιμές αναφοράς για την εφαρμογή των κανόνων που αναφέρονται:

- στο άρθρο 236 της πράξης προσχώρησης, ενόψει της προσέγγισης των τιμών για τα προϊόντα που υπόκεινται σε μετάβαση κλασικού τύπου,

- στο άρθρο 265 παράγραφος 1 της πράξης προσχώρησης, στον τομέα της πειθαρχίας ως προς τις τιμές κατά τη διάρκεια του πρώτου σταδίου για τα προϊόντα που υπόκεινται σε σταδιακή μετάβαση,

είναι οι τιμές που έχουν περιληφθεί στις πράξεις της συνδιάσκεψης. Οι τιμές αυτές ορίστηκαν με βάση τις τιμές της περιόδου εμπορίας 1984/85, εκτός από ειδικές περιπτώσεις και μετατράπηκαν σε ECU με τη συναλλαγματική ισοτιμία της έναρξης της σχετικής περιόδου εμπορίας.

Εκτός από το επίπεδο των τιμών αυτών, οι πράξεις της συνδιάσκεψης περιλαμβάνουν επίσης, για κάθε σχετικό προϊόν, τον τρόπο προσέγγισης των τιμών και τις λεπτομέρειες της μεθόδου εξίσωσης των τιμών που εφαρμόζονται αντίστοιχα από:

- την 1η Μαρτίου 1986, για τα προϊόντα που υπόκεινται σε μετάβαση κλασικού τύπου,

- την έναρξη του δευτέρου σταδίου, για τα προϊόντα που υπόκεινται σε σταδιακή μετάβαση.

2. Σε περίπτωση που οι πορτογαλικές τιμές που αναφέρονται στην παράγραφο 1, εκφρασμένες σε ECU, είναι ανώτερες από τις κοινές τιμές, οι πορτογαλικές τιμές εκφρασμένες σε ECU θα διατηρηθούν στο επίπεδο που αντιστοιχεί στις τιμές που έχουν περιληφθεί στις πράξεις της συνδιάσκεψης.

Όσον αφορά ειδικότερα τις πορτογαλικές τιμές που έχουν καθοριστεί για την περίοδο εμπορίας 1985/86, αν το επίπεδό τους, εκφρασμένο σε ECU, κατ’ εφαρμογή του άρθρου 236 δεύτερο εδάφιο της πράξης προσχώρησης, οδηγεί σε υπέρβαση της διαφοράς που υφίσταται κατά την περίοδο εμπορίας 1984/85 μεταξύ των πορτογαλικών τιμών και των κοινών τιμών, οι τιμές καθορίζονται κατά τις επόμενες περιόδους εμπορίας κατά τέτοιο τρόπο ώστε η υπέρβαση αυτή να απορροφηθεί πλήρως, αντίστοιχα κατά την έναρξη της πέμπτης περιόδου εμπορίας μετά την προσχώρηση, όπως αναφέρεται στο άρθρο 238 παράγραφος 3 στοιχείο α) και κατά τη διάρκεια των επτά πρώτων περιόδων εμπορίας μετά την προσχώρηση, όπως αναφέρεται στο άρθρο 265 σημείο 1 στοιχείο γ) της πράξης προσχώρησης.

3. Για τις τιμές που αναφέρονται στην παράγραφο 2, οι τυχόν μειώσεις των κοινών τιμών που επέρχονται πριν από την προσχώρηση δεν λαμβάνονται υπόψη για την εφαρμογή των πειθαρχιών ως προς τις τιμές.

4. Σε περίπτωση που οι πορτογαλικές τιμές που αναφέρονται στην παράγραφο 1, εκπεφρασμένες σε ECU, είναι κατώτερες από τις κοινές τιμές, εάν έχουν ήδη καθοριστεί για την περίοδο εμπορίας 1985/86, η αύξησή τους δεν μπορεί να οδηγήσει σε υπέρβαση των κοινών τιμών για τα οικεία προϊόντα.

Ο συντελεστής που χρησιμοποιείται για τη μετατροπή σε ECU των σχετικών πορτογαλικών τιμών είναι, για τα προϊόντα που υπόκεινται σε μετάβαση κλασικού τύπου, ο συντελεστής που χρησιμοποιείται στο πλαίσιο της λειτουργίας των οργανώσεων της αγοράς.

Για τα προϊόντα που υπόκεινται σε σταδιακή μετάβαση, ο συντελεστής που χρησιμοποιείται είναι εκείνος που αναφέρεται στο άρθρο 265 σημείο 1 στοιχείο α) τελευταίο εδάφιο.

Καμία υπέρβαση δεν θα ληφθεί υπόψη για την εφαρμογή των κανόνων πειθαρχίας ή προσέγγισης που αναφέρονται στην παράγραφο 1.

Εάν οι τιμές που αναφέρονται στην παράγραφο 1 δεν έχουν ακόμα καθοριστεί για την περίοδο εμπορίας 1985/86, οι κανόνες πειθαρχίας ως προς τις τιμές που ισχύουν για το πρώτο στάδιο εφαρμόζονται για το σύνολο των σχετικών προϊόντων κατά την ενδιάμεση περίοδο.

Όσον αφορά τα προϊόντα που υπόκεινται σε μετάβαση κλασικού τύπου, για τη μετατροπή των πορτογαλικών τιμών σε ECU, θα λαμβάνεται υπόψη, κατά την αναπροσαρμογή τους κατά τη διάρκεια της ενδιάμεσης περιόδου, η διαφορά που υφίσταται μεταξύ του συντελεστή μετατροπής που διαπιστώνεται κατά την έναρξη της περιόδου εμπορίας αναφοράς η οποία αναφέρεται στις πράξεις της συνδιάσκεψης και του συντελεστή μετατροπής του ισχύει τη στιγμή του καθορισμού των τιμών για την επόμενη περίοδο εμπορίας.

Εξάλλου, στην περίπτωση κατά την οποία η τιμή του εσκούδο παρουσιάζει διακύμανση σε σχέση με την αξία της ECU μεταξύ της στιγμής του καθορισμού των κοινών τιμών και της στιγμής της θέσης σε εφαρμογή των τιμών στην Πορτογαλία, θα λαμβάνεται υπόψη η τροποποίηση αυτή κατά την εφαρμογή των προαναφερομένων κανόνων προσαρμογής.

Όσον αφορά τα προϊόντα που υπόκεινται σε σταδιακή μετάβαση, για τη μετατροπή των πορτογαλικών τιμών σε ECU, εφαρμόζεται ο κανόνας που προβλέπεται στο άρθρο 265 σημείο 1 στοιχείο α) τελευταίο εδάφιο.